早春
作者：毛滂
朝代：宋

paragraphs: 女夷爭名亦早計，凌寒破臘回春意。
不待梅花送消息，細風平日先妍媚。
野塘冰魚翻暖綠，官橋烟柳搖寒翠。
佳人青鬢耐時節，彩幡初貼宜春字。
唯有朱顔不我留，歲月翩翩定容易。
柳車載窮安肯行，若華翳日何當試。
憶昨狂心逐蝴蝶，踏月追春藉花睡。
如今佩犢老東岡，杏花菖葉催田事。
眼看風光搔白頭，斜陽抱來空多思。